ועדת הכנסת, כנסת 15, פרוטוקול מספר 60, 2000-02-02 10:15

סאלח טריף: בוקר טוב.

סאלח טריף: אני מבקש להתחיל בבקשה של שר התקשורת והמציעים להקדמת הדיון בהצעת חוק פרטית של חבר הכנסת פורז וקבוצת חברי כנסת בנושא הצעת חוק הבזק (תיקון – התקנת צלחות לקליטת שידורי טלוויזיה).

סאלח טריף: חבר הכנסת פריצקי, בבקשה תסביר.

יוסף יצחק פריצקי: ה- DBS, הלווין, תחת כותלינו, יגיע מאד מהר.

יוסף יצחק פריצקי: הצעת החוק הזאת בעצם באה לומר שאנחנו לא רוצים לחזור למצב של ישראל של שנות ה- 70 שבכל בית היו אנטנות פזורות על הגגות, ואז כשיהיה מלאי צלחות, אחר כך לא נדע איך להוציא את זה.

יוסף יצחק פריצקי: אנחנו מבקשים להתקין תקנות בעצם של חזות ושל נוף.

יוסף יצחק פריצקי: החוק הזה יאמר שמותר להתקין תמיד צלחת אחת, אפשר לשתף אותה בבניין, על מנת שלא נגיע למצב שבכל בית תהיה צלחת ובבית משותף יהיו על הגג, על המרפסות ועל החלונות, ואנחנו ניראה כמו מדינת SLUMS.

יוסף יצחק פריצקי: זו הסיבה שאנחנו מבקשים להקדים את החוק כי ה- DBS מיד נכנס.

עבד-אלמאלכ דהאמשה: הרעיון הוא לעשות צלחת אחת בכל בית משותף?

יוסף יצחק פריצקי: כן.

עבד-אלמאלכ דהאמשה: וחייבים להשתתף כולם?

מיכאל איתן: ומה אם אזרח ירצה לשים אצלו על החלון צלחת בגודל קטן?

יוסף יצחק פריצקי: לא.

יוסף יצחק פריצקי: אתה יודע איך תיראה המדינה?

מיכאל איתן: אבל אני רוצה שתשקול היבט אחר.

מיכאל איתן: אנחנו מדברים כאן על עיקרון של זכויות הפרט.

מיכאל איתן: עוד לא הגיע הזמן, כי ידונו בחוק הזה.

יוסף יצחק פריצקי: כן, זה רק פטור מחובת הנחה.

סאלח טריף: זה העיקרון.

סאלח טריף: אני רוצה לשמוע את משרד התקשורת, ברשותך.

מיכאל איתן: אם התחלתי, אני רוצה לסיים את הרעיון מה מטריד אותי.

מיכאל איתן: היום, העולם פתוח לגמרי.

מיכאל איתן: אדם אומר: אני שם עציץ על אדן החלון, השני אומר:

מיכאל איתן: במקום עציץ אני שם משהו בגודל העציץ ואני יכול להתקשר ולקבל מידע מכל העולם ולא להיות כפוף לא לשר התחבורה, לא למיקי איתן, לא לסאלח טריף ולא לפריצקי.

מיכאל איתן: אני רוצה חופש, אני בן-אדם.

מיכאל איתן: כל העולם מלא כל מיני דברים באויר ואני שם כזאת צלחת קטנה.

מיכאל איתן: לגבי האסתטיקה אני מצטרף לגמרי למה שאתה אומר.

מיכאל איתן: כשהקמתי את כוכב יאיר, לא הרשיתי להקים אף אנטנה.

מיכאל איתן: הכל מגיע מתחת לאדמה, לאנשים אסור להקים אנטנות, אסור להקים צלחת טלוויזיה על הגגות.

מיכאל איתן: אני רק אומר שצריך לאזן, לא לפגוע בזכויות.

יוסף יצחק פריצקי: זה לא הדיון עכשיו.

סאלח טריף: אדוני נציג משרד התקשורת, תציג את עצמך בבקשה.

גבריאל מאיר: עורך-דין גבי מאיר מהלשכה המשפטית במשרד התקשורת.

גבריאל מאיר: קודם כל, ראינו את הדיון הבוקר כדיון דיוני טהור, אנחנו לא אמורים להיכנס לגופו של עניין.

גבריאל מאיר: מדובר כאן בנושא שהוא מאד חשוב, מאד הכרחי, חייבים לקדם אותו במהירות.

גבריאל מאיר: ייתכן מאד שפתיחת התחרות בשוק התקשורת תתעכב אך ורק מסיבה זו שאי אפשר להרכיב צלחות ואי אפשר לקלוט את הלוויין שיעלה לשמיים.

גבריאל מאיר: מצב כזה כמובן לא יכול להיות.

גבריאל מאיר: אנחנו גם שואלים את עצמנו חלק מהשאלות שהעלה עכשיו חבר הכנסת איתן, ישנם עדיין כמה דברים שצריך לסכם אותם ולבוא עליהם בדברים עם מציעי החוק, אבל לא בשל זה צריכים לעכב את קידום תהליך החקיקה.

גבריאל מאיר: לכן, אנחנו מאד מבקשים שהוועדה תיענה לבקשה ותקצר את תקופת ההמתנה.

יורי שטרן: אני השתתפתי בישיבת ועדת הכלכלה שדנה בנושא הזה.

יורי שטרן: אני מאד בעד להקדים את העניין כי נוצר כאן, כמו שהוסבר, באמת מצב אבסורדי.

סאלח טריף: אם אתה בעד, אז נקצר.

סאלח טריף: צבי, בבקשה.

צבי ענבר: שני דברים.

צבי ענבר: האחד, לפרוטוקול – אני מבקש שהכותרת תהיה לא בקשת שר התקשורת, לשר התקשורת אין שום מעמד לבקש, אלא בקשת חברי הכנסת פריצקי ופורז.

צבי ענבר: נקודה שנייה – הוועדה צריכה רק לשמוע עוד את יושב-ראש הכנסת או את אחד מסגניו, על-פי התקנון.

סאלח טריף: נשמע את סגנית היושב-ראש, נעמי חזן.

סאלח טריף: אני מניח שיושב-ראש הכנסת, בעניין כזה, לפי הנחת דעתי, שהוא לא יתנגד.

נעמי חזן: אדוני היושב-ראש, אני לא יושב-ראש הכנסת, אני סגנית יושב-ראש הכנסת.

סאלח טריף: לא, אבל דעתך כסגנית יושב-ראש הכנסת.

נעמי חזן: אני יכולה להגיד שאני חושבת שבנסיבות שנוצרו, נראה לי שיש מקום לאשר את הבקשה של חברי הכנסת להקדים את הדיון.

סאלח טריף: אני מודה לך.

צבי ענבר: אני מציין לפרוטוקול שחברת הכנסת נעמי חזן אמרה את דבריה כסגן יושב-ראש הכנסת.

נעמי חזן: כסגנית.

צבי ענבר: אני מבקש רק להעיר שאני עומד על כל הדברים הקטנים האלה כביכול, משום שאני חושב שוועדת הכנסת צריכה לנהוג בעצמה על-פי התקנון ולהקפיד על כל פרט.

יורי שטרן: אם הבקשה היא של חברי הכנסת, אפשר להוסיף את שמי לבקשה?

סאלח טריף: תדבר איתם, זו הצעת חוק שהם מציעים.

סאלח טריף: רבותי, אני מבקש שנצביע.

סאלח טריף: אני גם אדבר עם יושב-ראש הכנסת.

מיכאל איתן: בטרם ההצבעה, אני מבקש לומר משפט לפרוטוקול.

מיכאל איתן: אני אתמוך בשתי ידיי – אם אפשר בשתי ידיי להצביע – אבל אני מבקש להסב את תשומת לב המציעים להערה שאני הערתי ולהגביל את החוק לגודל, שיהיה בחוק כתוב גודל האנטנה האסורה, גודל הצלחת האסורה.

סאלח טריף: גם להזמין אותו לדיונים שיהיו.

יוסף יצחק פריצקי: נדבר על כך עם השר, אני חושב שזה צריך להיות קבוע בתקנות.

אבשלום וילן: מיקי, גודל הצלחת המותרת, לא האסורה.

מיכאל איתן: לא.

מיכאל איתן: החוק אוסר התקנת צלחות, אנטנות וכו' .

סאלח טריף: רבותי, מי בעד לאשר את הבקשה?

סאלח טריף: בעד – רוב נגד – 1 נמנעים – 1 בקשת חברי הכנסת אברהם פורז ויוסף פריצקי להקדמת הדיון בהצעת חוק הבזק (תיקון – התקנת צלחות לקליטת שידורי טלוויזיה באמצעות לווין), התש"ס-2000, אושרה.

סאלח טריף: רבותי, הבקשה אושרה.

סאלח טריף: 2.

סאלח טריף: בקשת חבר הכנסת מיכאל איתן להקדמת הדיון בהצעת חוק יסוד: נשיא המדינה (תיקון – הפסקת כהונה זמנית)

סאלח טריף: מישהו מתנגד לפתיחת הישיבה לתקשורת?

סאלח טריף: בעד – רוב נגד – אין נמנעים – אין ישיבת הוועדה פתוחה לתקשורת.

סאלח טריף: אנחנו עוברים לסעיף הבא.

סאלח טריף: אנחנו דנים בהצעתו של חבר הכנסת מיכאל איתן להקדמת הדיון בהצעת חוק יסוד: נשיא המדינה (תיקון – הפסקת כהונה זמנית).

סאלח טריף: אני רוצה להקדים בעניין הזה, חבר הכנסת איתן, ולהגיד למען הפרוטוקול ולמען החברים, שחבר הכנסת איתן, בעניין הזה שהוא מגיש, כבר שוחח איתי לפני כשבועיים וחיפש את הדרך האלגנטית ביותר, החוקית והטובה ביותר, כדי למצוא מוצא מהסבך המשפטי שאליו נקלענו בעקבות החקירה שהוחלט עליה – חקירה פלילית נגד הנשיא.

סאלח טריף: לא בקלות רבה רציתי להביא את העניין הזה לדיון, גם לאחר שהתייעצתי עם חברים – גם בעצתו של חבר הכנסת מיכאל איתן, ביניהם חברי, חבר כנסת רובי ריבלין, שנמצא כאן – מה אנחנו עושים כדי לא לפגוע כהוא זה לא במאמציו של הנשיא לטהר את שמו ולא במוסד הנשיאות ולא לגעת בכל מה שקורה שם, אלא פשוט לנסות להביא הצעה שיכולה לתת מענה, אם לא עכשיו אז בעתיד.

סאלח טריף: חברים שדיברתי איתם – וחבר הכנסת איתן עצמו אמר שהוא פתוח לכל הצעה או רעיון שיש בהם משום פתרון טוב שלא יפגע בנשיא, שלא יגרום כל בעיה קטנה או גדולה, כאילו שאנחנו מנסים לעשות הליך של הדחה או הליך כזה או אחר.

סאלח טריף: אולי גם אפילו אותו רעיון יבוא מהנשיא עצמו, על-פי הצעת החוק שאנחנו נציע, כי היום בחוק אין תשובה למצב שהתהווה.

סאלח טריף: אולי, כשחוקקו את החוק ,לא חשבו על מצב כזה שנגיע אליו.

סאלח טריף: לכן, היו הצעות שכל מה שאנחנו נעשה היום כאן בוועדה, נדבר על הנשיא הבא ונדבר על פתרון עתידי, כמו שעושים בפרלמנטים בעולם כשמחליטים, אומרים: מהקדנציה הבאה.

סאלח טריף: הרעיון הוא שחברים מציעים שכל מה שנגיד עכשיו זה יהיה נושא שהוא רלוונטי לנשיא הבא.

מיכאל איתן: בקטע הזה אני מבקש שלא תאמר את זה כרגע, אלא תיתן לי אפשרות לטעון.

מיכאל איתן: עד עכשיו הסכמתי לכל מה שאמרת.

מיכאל איתן: לגבי המשפט הזה אני מבקש מחשבה מוקדמת לפני שאתה אומר אותה.

סאלח טריף: מאה אחוז.

סאלח טריף: אני מיד אאפשר לחבר הכנסת מיכאל איתן לומר את דברו בעניין הזה, ואחרי כן אני מבקש שכל אחד ישמיע את דבריו בקונטקסט הזה הרגיש והחשוב של מוסד הנשיאות והנשיא, שאנחנו צריכים לשמור עליו.

מיכאל איתן: יש שתי בעיות פרקטיות מיידיות ויש גם בעיה עקרונית.

מיכאל איתן: הבעיה הראשונה, שעל-פי ההסדר הנשיא לא חותם על חנינות - נפגעים כל שבוע עשרות רבות של אנשים שממתינים לחנינה, וזה נראה לי מאד לא פייר ולא הוגן שמתחשבים כל כך בצמרת, ולגבי מאות אנשים ואלפי אנשים שזה מצטבר בשבועות, שבקשותיהם לחנינה היו צריכות להיות מטופלות, מראיינים את הפקידה ממשרד המשפטים והיא אומרת: קיבלתי הוראה לא להעביר יותר.

מיכאל איתן: הם שואלים את עצמם: מה קורה כאן?

מיכאל איתן: למה זכותנו נפגעת?

מיכאל איתן: הבעיה הפרקטית השנייה זה הנושא של האמנת שופטים, אז הפעם פתרו את זה.

מיכאל איתן: בחדר צר הושבעו שלושה שופטי תעבורה.

מיכאל איתן: זאת לא דרך.

מיכאל איתן: אני מודע גם לבעיה נוספת, וזו בעיה שעלולה להתעורר.

מיכאל איתן: אלה שתי בעיות שכבר מונחות לפתחנו, אבל יש בעיה שלישית שעלולה להתעורר, אנחנו לא יודעים איך החקירה תתגלגל.

מיכאל איתן: בדרך כלל, מחקירות משטרה – מהניסיון שלנו - יוצאים כל מיני דברים.

מיכאל איתן: הנשיא עלול להגיע למצב בלתי אפשרי שהוא יצטרך להיאבק – נגיד שהוא ירצה להיאבק בהדלפות של המשטרה – הוא לא יוכל לעשות דבר.

מיכאל איתן: מצד אחד, כנחקר, הוא יצטרך להיאבק על זכויותיו כנחקר.

מיכאל איתן: מצד שני, הוא נשיא המדינה, אבל אין לו שום אפשרות אחרת היום, כי היום אומרים לו: אתה רוצה להגן על זכויותיך כנחקר – כאילו, אני מתאר מצב – אתה חייב להתפטר לגמרי, ואין אף אחד כאן סביב השולחן – אולי יש אחד – אבל אין רוב בכנסת ורוב בציבור שחושב שבשלב הנוכחי הנשיא צריך להתפטר, כי אז הוא לא יכול לחזור חזרה לתפקיד.

מיכאל איתן: יכול להיות שמצב הביניים הזה יכול לשחק לטובתו של הנשיא, כי אז מגיע רגע מסוים שהוא אומר: מה אני אעשה?

מיכאל איתן: אני רוצה לעשות דברים, לא יכול, לא יכול גם להתפטר כי אני לא אוכל לחזור.

מיכאל איתן: מה ההצעה שלי?

מיכאל איתן: אני הגשתי הצעה ואתם תחליטו.

מיכאל איתן: ההצעה ממילא קיימת, אבל ביקשתי להקדים אותה.

מיכאל איתן: היא מורכבת משני חלקים, ואולי באשר לחלק הראשון, אפשר יהיה להחיל אותה רק מהנשיא הבא, ואת החלק השני אפשר להחיל מעכשיו.

מיכאל איתן: נתחיל מהחלק היותר קל.

מיכאל איתן: אני מציע שנשיא המדינה, אם הוא מגיע לבד למסקנה שהוא רוצה לצאת להפסקת כהונה זמנית, מכל סיבה ואני לא כותב מאיזו סיבה – הוא פונה לוועדת הכנסת ואומר: אני מבקש לצאת להפסקת כהונה זמנית, ואז באופן אוטומטי, אם הוא מפעיל את הסעיף הזה.

מיכאל איתן: ...

סאלח טריף: זה לא נקרא חופשה.

מיכאל איתן: הפסקת כהונה זמנית, כך החוק מציין את הסיטואציה הזאת.

ישראל כץ: איזה בעל תפקיד...

מיכאל איתן: יושב-ראש הכנסת אוטומטית מקבל את הסמכויות.

ישראל כץ: לא.

ישראל כץ: איזה בעל תפקיד בכיר היום, יש פרוצדורה כזאת לגביו?

מיכאל איתן: יש השעייה.

מיכאל איתן: למשל שופט, אם הוא נמצא במצב של הנשיא היום, נשיא בית המשפט העליון משעה אותו מתפקידו עד לגמר החקירה.

ישראל כץ: ראש ממשלה אפשר?

דובר: שר?

מיכאל איתן: שר וראש ממשלה כנראה גם.

מיכאל איתן: לאחר הגשת כתב אישום, חייב להתפטר.

מיכאל איתן: בטרם הגשת כתב אישום, במקרים מסויימים שעלול להיות ניגוד אינטרסים.

ישראל כץ: ראש ממשלה?

סאלח טריף: משעה את עצמו.

מיכאל איתן: לא משעה את עצמו.

מיכאל איתן: ראש הממשלה זה התפטרות.

מיכאל איתן: אני אחזור בי.

מיכאל איתן: ההלכה שנקבעה היתה בזמנו עם דרעי.

מיכאל איתן: זה היה לגבי שר, וכך ההלכה נקבעה שכשמגובש נגדו כתב אישום, הוא חייב להתפטר מתפקידו.

אבשלום וילן: מה שישראל שאל – תאר לך בפרשת בראון, שהיועץ המשפטי היה מחליט שהוא מעמיד ראש ממשלה לחקירה, מה אז היו עושים?

מיכאל איתן: יש הבדל בין חקירה לבין מצב שגובש כבר כתב אישום, זה הבדל גדול.

מיכאל איתן: לגבי הנשיא זה לא דומה.

מיכאל איתן: דבר ראשון, הנשיא הוא אזרח מספר 1 ואין מי שישעה אותו בכלל.

ישראל כץ: יש, הכנסת.

מיכאל איתן: כנסת יכולה רק להדיח אותו.

ישראל כץ: אמרת שרק אחד בכנסת בעד זה, זה אני.

מיכאל איתן: אתה בעד הדחתו.

מיכאל איתן: לא אמרתי אחד, אמרתי שיש אולי כמה.

מיכאל איתן: אמרתי שבשולחן הזה יש אולי אחד.

ישראל כץ: אני אתיישר על החוק הקיים.

מיכאל איתן: הנה דוגמה טובה.

מיכאל איתן: יכול להיות שישראל כץ נקט ביוזמה כי לא היה כלי אחר.

ישראל כץ: אבל לגבי ראש ממשלה.

ישראל כץ: ..

מיכאל איתן: אני רוצה לסיים.

מיכאל איתן: אני מציע שאת הרקע המשפטי לא אני אתן אלא יתן היועץ המשפטי.

מיכאל איתן: בשביל זה הוא כאן, בשביל זה הוא מקבל משכורת.

מיכאל איתן: אני אדבר על הצד הפוליטי.

נעמי חזן: שאלת הבהרה, מיקי.

נעמי חזן: האם אתה מקבל את מה שאמר היושב-ראש, וזה שכל הצעת החוק תחול רק מהקדנציה הבאה?

מיכאל איתן: אני השבתי ואני אחזור.

מיכאל איתן: אני מוכן לוותר ולמחוק לגמרי את החלק הראשון כרגע.

נעמי חזן: אתה רוצה הפעלה מיידית?

מיכאל איתן: אם אנחנו מדברים על הקדנציה הבאה, אני לא צריך בכלל את ועדת הכנסת, אני מגיש במסלול הרגיל, ואין בעיה.

מיכאל איתן: לכן, על מנת שאני אבוא לקראתך או לקראת הדרישה שתעשה הבחנה, אני אומר:

מיכאל איתן: אני אמחוק את כל החלק הראשון ולגביו אני אגיש מסלול נפרד.

סאלח טריף: רגיל.

מיכאל איתן: שוועדת הכנסת יכולה להחליט על הפסקת כהונה זמנית של נשיא המדינה.

מיכאל איתן: אני מוחק את זה כרגע מהבקשה, מפריד.

מיכאל איתן: מה נשאר בבקשה שלי?

מיכאל איתן: – שאם הנשיא עצמו יכול ליזום את המהלך, אז יש אפשרות בחוק שהמהלך יתבצע.

סאלח טריף: תודה.

סאלח טריף: ראשון הדוברים – אלי בן-מנחם.

סאלח טריף: לפני זה, היועץ המשפטי של הכנסת בהבהרות.

אלי בן-מנחם: יש לי רק הצעה לסדר.

אלי בן-מנחם: אני רוצה להתייחס לפני דברי הפרשנות, אין לי ויכוח עם החוק.

צבי ענבר: נשאלה כאן שאלה לגבי ראש ממשלה.

צבי ענבר: להבנת המצב המשפטי, העניין הוא כזה.

צבי ענבר: לגבי נשיא המדינה היום יש אפשרות של הפסקה זמנית של כהונה אך ורק או אם הוא יוצא את גבולות המדינה או אם הוא מודיע לוועדת הכנסת כי מטעמי בריאות נבצר ממנו באופן ארעי למלא את תפקידו, או אם ועדת הכנסת עצמה מחליטה ברוב של שני שלישים – ויש על כך פרוצדורה וחוות דעת רפואית וכו'.

ישראל כץ: ברוב של שלושת רבעי.

צבי ענבר: לא.

צבי ענבר: ועדת הכנסת ברוב של שני שלישים.

צבי ענבר: אתה מדבר על דבר אחר, אתה מדבר על השעייה.

מיכאל איתן: זה המליאה.

מיכאל איתן: אתה מדבר על הדחה.

צבי ענבר: ועדת הכנסת ברוב של שני שלישים, על-פי פרוצדורה שנקבעה בחוק.

צבי ענבר: נשיא המדינה איננו יכול לצאת לחופשה, כלומר הוא יכול לצאת לחופשה, אבל אין לזה שום משמעות משפטית, כי הוא ממשיך להיות נשיא המדינה.

צבי ענבר: למצב הזה מתייחס חבר הכנסת איתן בהצעתו.

צבי ענבר: אני אוסיף ואומר שמצב דומה קיים גם לגבי יושב-ראש הכנסת, והיה לנו אפילו בהקשר הזה ניסיון בכנסת זו כאשר יושב-ראש הכנסת ישב שבעה ואחד מחברי הכנסת התפטר – לא היה מנוס אלא בזמן אבלו ללכת לביתו, מפני שהוא לא יכול היה להפסיק אפילו לשבוע ימים למלא את תפקידו בהקשר הזה.

יוסף יצחק פריצקי: אדוני היועץ המשפטי, יש משרה שבה כן יש מצב כזה?

צבי ענבר: לגבי ראש ממשלה, ראשית גם אם נפתחת נגדו חקירה פלילית וגם אם הוגש נגדו כתב אישום ומתנהל נגדו משפט, החוק אומר שהוא ממשיך למלא את תפקידו.

מיכאל איתן: ולגבי שר זה לא כך.

צבי ענבר: יש סעיף לגבי ראש ממשלה – הסעיף נקרא אי יכולת תפקוד.

צבי ענבר: הוא אומר: ראשית, אם נעדר ראש הממשלה מן הארץ, וזה הדבר המקובל – גם נשיא, גם יושב-ראש כנסת – וגם אז, שימו לב, אם הוא נעדר מהארץ, אין ממלא מקום ראש ממשלה, כמו שאין דבר כזה שנקרא סגן ראש ממשלה.

צבי ענבר: סגן ראש הממשלה זו המצאה, אין דבר כזה.

צבי ענבר: נאמר רק שכאשר ראש הממשלה נעדר מהארץ, יזמן את ישיבות הממשלה וינהל אותן אחד השרים שמינה ראש הממשלה.

צבי ענבר: אבל, אם נבצר ממנו זמנית למלא את תפקידו לתקופה שאינה עולה על 100 ימים רצופים, ימלא את מקומו אחד השרים שהוא חבר הכנסת, כלומר שר שנתפטר מכהונתו כחבר כנסת כבר לא יכול למלא את מקומו.

צבי ענבר: מתי זה ממלא מקום?

צבי ענבר: נבצר מראש הממשלה זמנית למלא את תפקידו.

ראובן ריבלין: אני צריך לצאת, אני רק רוצה לומר דבר אחד לחברי מיקי איתן.

ראובן ריבלין: ייתכן מאד שנשיא מדינה לא היה מבקש להיבחר אם היה יודע שיהיה חוק מאיזה חוק שאנחנו הולכים לחוקק אותו עכשיו, שבדין צריך לחוקק אותו.

ראובן ריבלין: לכן, אני מציע שכל חוק יחול מן הכנסת הבאה.

יוסף יצחק פריצקי: הוא אמר את זה.

צבי ענבר: מה פירוש נבצר ממנו למלא את תפקידו?

צבי ענבר: לגבי ראש ממשלה, יכול להיות שיבוא ראש ממשלה – אם הוא נמצא בזמן משפט – ויודיע: אני ממנה את חבר הכנסת הזה להיות ממלא מקומי מפני שנבצר ממני, ואז על זה אם יהיה מי שירצה לפנות לבג"ץ ויגיד: מה פתאום.

צבי ענבר: ..

מיכאל איתן: אני טעיתי לחלוטין כי שכחתי שבינתיים יש לנו חוק בחירה ישירה של ראש ממשלה, אבל לגבי שרים אני חושב שזה לא אותו דבר.

סאלח טריף: שר, ראש הממשלה ממנה.

מיכאל איתן: לא.

מיכאל איתן: נקבעה הלכה על ידי בג"ץ לגבי שרים.

מיכאל איתן: כשגובש כתב אישום, הבג"ץ אז נתן החלטה.

צבי ענבר: מה שבג"ץ אמר, שחובתו של ראש הממשלה שבידו הסמכות, להפעיל את הסמכות הזו כך שלגבי ראש ממשלה יכול להיות איזשהו מוצא, אם הוא יבוא ויגיד: נבצר ממני, אבל לגבי נשיא המדינה אין פתרון.

סאלח טריף: אני מודה ליועץ המשפטי.

סאלח טריף: אלי בן-מנחם, בבקשה.

אלי בן-מנחם: אתמול השתתפתי בישיבת ועדת החוקה, וחבר הכנסת פריצקי בא עם הצעת חוק לתיקון הלקונה המפורסמת בחוק מימון מפלגות.

אלי בן-מנחם: חבר הכנסת מיכאל איתן טען שזה לא הזמן – חקירות וכו' - ויש לדחות את הנושא בגלל מה שקורה היום.

אלי בן-מנחם: אני בעד החוק של חבר הכנסת מיקי איתן, בעד כל ההצעה ואני גם חושב שאפשר ליישם את זה בקדנציה הזו ולא להמתין, כפי שחברת הכנסת נעמי חזן אמרה, לקדנציה הבאה, אבל הזמן – מה שאני מבקש מחבר הכנסת מיכאל איתן זה לעשות בדיוק מה שהוא ביקש מאיתנו אתמול ולדחות את כל ההצעה כפי שהיא עד גמר החקירה, הבדיקה, ומה שקורה היום עם הנשיא, עם עזר וייצמן, כדי שלא יהיו השלכות.

מיכאל איתן: אני קיבלתי את זה.

אלי בן-מנחם: מה שאתה ביקשת אתמול בנושא של חבר הכנסת פריצקי זה מה שאני מבקש לעשות כאן – לדחות את זה לחודשיים כדי שהנושא הזה ייגמר, ואני מעריך שכולם יתמכו בהצעה הזו, כי היא הצעה במקום, וגם אם יש לנו כאן חורים ולקונות, צריך לתקן אותם.

מיכאל איתן: מה אתה אומר לאנשים שצריכים לקבל חנינה?

סאלח טריף: אז יחכו שבועיים-שלושה.

אלי בן-מנחם: כמו שאני מכיר את עזר ויצמן, הוא לא חנן בכאלה כמויות אנשים – והוא היה צריך לחנון יותר, אתה יודע.

מיכאל איתן: אפילו לדון בבקשות של אנשים.

אלי בן-מנחם: מאה אחוז, אבל אני מעריך ששר המשפטים וכולם ימצאו פתרון.

מיכאל איתן: אי אפשר למצוא, אתה צריך למצוא פתרון.

מיכאל איתן: אל תזרוק את הכדור אל מישהו אחר.

אלי בן-מנחם: הנושא ייגמר עוד שבוע, עוד שבועיים, זה לא עניין של שנים.

עבד-אלמאלכ דהאמשה: הנשיא החליט שהוא עכשיו לא חן, הוא יכול מחר בבוקר לחון.

אלי בן-מנחם: נכון, מי מונע זאת ממנו?

אלי בן-מנחם: אדוני היושב-ראש, בגלל מה שאתמול חבר הכנסת איתן ביקש מאיתנו בוועדת החוקה בנושא של פריצקי, אני מבקש ליישם גם כאן בגלל המצב, בגלל הרגישות, בגלל עזר ויצמן.

נעמי חזן: שלוש נקודות.

נעמי חזן: מדובר בחוק יסוד משטרי, וחקיקת יסוד בנושאים משטריים אנחנו לא עשינו בעבר ואין לעשות היום בהקשר של מקרה ספציפי זה או אחר.

נעמי חזן: צריך תיקונים מהסוג הזה לעשות באמת במחשבה עמוקה.

נעמי חזן: לכן, הנטייה שלי בהחלט לא לעשות את זה עכשיו, ודאי וודאי לא לגבי הקדנציה הנוכחית.

נעמי חזן: נקודה שנייה – מיקי, אתה הצעת כאן שאתה מוותר על חלק אבל לא על חלק אחר, ואותו חלק שאתה לא מוותר עליו דורש מהנשיא לבוא ולבקש חופשה.

מיכאל איתן: לא דורש, סליחה.

מיכאל איתן: מה פתאום דורש?

צבי ענבר: מאפשר.

נעמי חזן: אל"ף, יש כאן שאלה עקרונית שאני באמת בשלילה מוחלטת לגבי חקיקת חוקי יסוד ותיקונים לחוקי יסוד בנסיבות ספציפיות, ללא מחשבה תחילה.

נעמי חזן: דבר שני, לגופו של עניין – החלק שאתה רוצה כן לבקש לגביו פטור מחובת הנחה זה חלק שאומר שהנשיא יוכל לבוא ולבקש, אבל הנשיא כבר אמר את דברו במידה רבה.

מיכאל איתן: מה הוא אמר?

נעמי חזן: הוא אמר שהוא ייאבק, הוא לא עשה כלום.

מיכאל איתן: לא, לגבי הסוגיה הזאת מה הוא אמר.

מיכאל איתן: הוא אמר: אין לי ברירה.

נעמי חזן: אני אומרת שלא עשית דבר אפילו אם אנחנו ניתן לך את הפטור מחובת הנחה.

מיכאל איתן: למה, נעמי?

מיכאל איתן: תסבירי לי.

נעמי חזן: בגלל שזה דורש שהנשיא יבוא לכאן או יכתוב מכתב לוועדת הכנסת ויבקש חופשה.

מיכאל איתן: נו, אז מה רע בזה?

סאלח טריף: חבר הכנסת איתן, שהאפשרות הזאת לא היתה קיימת בפניו.

נעמי חזן: הנחת העבודה של חבר הכנסת מיקי איתן שאם היה אפשר, הנשיא היה עושה את זה – זה לא בדוק.

נעמי חזן: אני לא אומרת שכן או לא, אני אומרת שזה לא בדוק.

נעמי חזן: הנקודה השלישית – אני לא בטוחה שאני גם תומכת לגופו של עניין בחלק מן התיקונים האלה.

נעמי חזן: צריך לחשוב על העניין, ולכן אני מבקשת מוועדת הכנסת לא ליצור תקדים שבעיניי הוא תקדים חמור של שחרור מחובת הנחה לגבי תיקון לחוק יסוד בשעה זו.

עבד-אלמאלכ דהאמשה: אני חוזר על כל מה שאמרו חברי הכנסת בן-מנחם וחזן, אני חושב שהם ביטאו את זה יפה מאד .

עבד-אלמאלכ דהאמשה: אני הייתי רוצה להוסיף רק משפט אחד.

עבד-אלמאלכ דהאמשה: אני חושב שאנחנו עושים עוול לנשיא – אני רוצה להדגיש משפט אחד שהיושב-ראש אמר: לטהר את שמו.

עבד-אלמאלכ דהאמשה: אני חושב ששמו של הנשיא טהור עדיין, הוא נאבק כדי לשמור על טהרת השם, אבל הוא עדיין טהור.

עבד-אלמאלכ דהאמשה: יש חקירה – יש חקירה, בסדר, ישנן כל מיני חקירות.

עבד-אלמאלכ דהאמשה: ניתן לו, כמו לאזרח הקטן, את הזכות שהוא בינתיים זכאי ונקי וטהור, עד שיהיה משהו נגדו ואחר כך נדון.

יורי שטרן: אני חושב שהמצב שנוצר מחייב חקיקה מעין זו שמציע חבר הכנסת איתן, כי הכי גרוע זה המצב הזה של חצי הריון – מה שנוצר כעת – שהנשיא ישנו, מגבילים אותו בביצוע תפקידו.

יורי שטרן: אני לא מדבר על החקירה עצמה, אני חושב שכמו כל אזרח אחר, גם נשיא הוא חף מפשע כל עוד לא הוכח אחרת.

יורי שטרן: אני קראתי לו להתפטר ברגע שהוא נקט עמדה פוליטית, וזה דבר אחר.

יורי שטרן: אני חושב שהוא עבר כאן...

סאלח טריף: לא זה העניין שלנו.

יורי שטרן: אבל בגלל שאנחנו עדים להיווצרות המצב שבו באמת קשה לנשיא לתפקד כמו שצריך, אנחנו צריכים למצוא פתרון בנוהל הקבוע או בחוק בשביל המצבים האלה.

יורי שטרן: לכן, אין בהצעה הזאת לא פגיעה בנשיא הנוכחי ולא איזשהו חיפזון חוקתי, אלא באמת חיפוש אחרי מוצא מהמצב שהוא פוגע גם בנשיא, גם בתפקוד מערכות המדינה האחרות, באזרחים כמו שמיקי איתן הסביר.

יורי שטרן: אני חושב שחייבים לקדם את החקיקה הזאת, ואם מבחינת הניואנסים שבה יש מקום לתקן אותה, בשביל זה יש לנו דיונים לפני.

מיכאל איתן: שלוש קריאות.

יוסף יצחק פריצקי: אדוני היושב-ראש, יש לנו כאן שני נושאים שאנחנו צריכים לדון בהם.

יוסף יצחק פריצקי: הנושא הראשון הוא הנושא המהותי, הנושא השני הוא הנושא הפרוצדורלי.

יוסף יצחק פריצקי: באנו כאן לנושא הפרוצדורלי לפטור מחובת הנחה בגלל המצב של הנשיא – אני כמו כולם לא מאושר מהמצב הזה, אבל אני לא חושב שצריך לאפשר כאן פטור מחובת הנחה.

יוסף יצחק פריצקי: הנשיא, גם אם רוצה, יכול לצאת לחופש, הוא קם ואומר: אני יוצא לחופשה.

יורי שטרן: סליחה, אבל הסביר היועץ המשפטי שמבחינת תפקוד הנשיא, החופשה הזאת לא משנה כהוא זה.

יוסף יצחק פריצקי: אני רוצה לומר לך שאם מישהו ילך לבג"ץ – ואמר חבר הכנסת איתן, ובצדק – ויורה לנשיא שייתן צו שידון בחנינות, אני מניח שבג"ץ יורה לנשיא צו שידון בחנינה, משום שאינני רואה מצב שבו...

צבי ענבר: גם עכשיו נאמר שבמקרים דחופים, כמו במקרה של האמנת השופטים, הוא יפעיל את סמכותו.

יוסף יצחק פריצקי: הוא קובע לעצמו.

מיכאל איתן: מה זה מקרים דחופים?

מיכאל איתן: לבן-אדם שמגיש בקשה זה דחוף.

יוסף יצחק פריצקי: זה דחוף כבר מאתמול, ודאי.

צבי ענבר: אני מניח שיש הסדר עם שר המשפטים שאם יש מקרה.

צבי ענבר: ..

מיכאל איתן: מה המקרה?

מיכאל איתן: של מיוחס, שאצלו זה דחוף?

יוסף יצחק פריצקי: אדוני היועץ המשפטי, יש לנו כאן בכלל מצב שהוא לא בפטור מחובת הנחה.

יוסף יצחק פריצקי: יש איזשהו חסר, יש איזושהי לקונה, לא רק לגבי הנשיא.

יוסף יצחק פריצקי: חס ושלום, נשיא בית המשפט העליון, נשיא בית הדין הרבני הגדול, אנשים שיש להם משרות, וקרה משהו.

יוסף יצחק פריצקי: נבצר מהם זמנית למלא את תפקידם.

יוסף יצחק פריצקי: קורה איזשהו מצב – חס ושלום – אנחנו צריכים למצוא לזה איזשהו הסדר חקיקתי כולל, ראוי, לא רק לגבי הנשיא, אבל זה לא כאן.

נעמי חזן: ולא בן-לילה.

יוסף יצחק פריצקי: ולא בן-לילה.

יוסף יצחק פריצקי: צריך להביא את זה לדיון טוב, אני חושב בוועדת החוקה חוק ומשפט, או הממשלה תגיש הצעת חוק לתיקון שתבוא לדיון נכון, מה אנחנו עושים במצב שבו מי שממלא פונקציה, מי שממלא משרה, קרה לו איזשהו מצב שהוא לא יכול למלא אותו – ציבורית, בריאותית, משהו אחר – ואנחנו צריכים לטפל בדבר הזה, כי מה לעשות – הנה עובדה שהמצב קורה ויש חסר.

יוסף יצחק פריצקי: זה להסדר חקיקתי רחב, כולל, צריך לעשות אותו, מיקי, אין שום ספק, באופן כללי.

רחבעם זאבי: מבלי להתייחס לתוכן מפני שאנחנו נקיים על כך דיון – אנחנו או ועדת חוקה, מי שיעסוק בזה – אנחנו נתבעים כאן בדיון הזה לפטור מחובת הנחה, וזה לפטור מחובת הנחה בחוק יסוד.

רחבעם זאבי: חוק יסוד לא עושים בחיפזון, גם לא מתקנים אותו בחיפזון וגם לא משנים, לא מבטלים אותו בחיפזון, אז יש בעיית שעה.

רחבעם זאבי: אפילו אם היא גוררת אחריה בעיות לא פתורות, אני נגד לעשות חוק יסוד בחיפזון.

רחבעם זאבי: אי לכך, אני מתנגד לפטור את ההצעה הזאת מחובת הנחה, וכאשר זה יידון בצורה יסודית, ניתן את הדעת על התוכן ונתייחס אליו.

אברהם רביץ: אני שומע כאן דבר והיפוכו.

אברהם רביץ: מחד, אני שומע שבעצם הצעת החוק הזאת איננה אמורה לתת תרופה לנשיא הנוכחי.

מיכאל איתן: היא מורכבת משני חלקים.

סאלח טריף: חלק כן.

מיכאל איתן: במצב הזה, במתן סמכות נוספת לנשיא, אני חושב שזה לא פוגע בזכויותיו, זה נותן לו זכות נוספת כי לא לוקחים לו שום זכות, אלא נותנים לו זכות.

אברהם רביץ: מכלל הן אתה שומע את הלאו.

מיכאל איתן: לא, אתם פשוט רואים רק את המצב הנוכחי.

מיכאל איתן: אתם לא רואים מצב שיכול תוך שבועיים-שלושה או ארבעה להיווצר, שהנשיא לבד ירצה להיות במצב יותר חופשי.

אברהם רביץ: הסעיף השני.

מיכאל איתן: אני רוצה לומר לחברים – אני חושב שאני לא מאלה שנחפזים כאן בכנסת ולא שולפים במהירות כל מיני דברים לא מבוססים.

מיכאל איתן: כולם ערים לכך שיש צורך בחוק, כולם ללא יוצא מן הכלל, כולל היועץ המשפטי שאיתו גם התייעצתי ברמה הכללית.

מיכאל איתן: למה ביקשתי את היומיים האלה?

מיכאל איתן: השחרור מחובת הנחה מורכב משני חלקים: חלק אחד – ביומיים הראשונים זה מצוי בוועדת הכנסת.

מיכאל איתן: בין יומיים ל-45 יום זה נמצא בסמכות היושב-ראש.

מיכאל איתן: מאחר שהיושב ראש עלול להיות במצב של ניגוד אינטרסים בתקופה יותר מאוחרת לאחר חלוף היומיים, מאחר שהחוק מעניק לו סמכויות, כלומר ברגע שהנשיא...

סאלח טריף: ברור, הוא ממלא מקומו.

מיכאל איתן: הוא ממלא את מקומו.

מיכאל איתן: אז לא היתה לי אפשרות כבר לבוא אחרי היומיים, אלא חשבתי שהפורום היחיד שיכול להחליט זה הוועדה הזו.

מיכאל איתן: בין כאן לבין חקיקה חפוזה, המרחק רחוק.

מיכאל איתן: מי קבע שהחקיקה תהיה חפוזה?

מיכאל איתן: מי אמר לכם לא לדון בחוק הזה שש שנים?

מיכאל איתן: מי אמר לכם שלא תדונו בו – אני מודיע מראש: אפשר יהיה לדון בו חודשים ארוכים, רק מה?

מיכאל איתן: – אפשר יהיה ...

נעמי חזן: מתי הנחת את החוק?

סאלח טריף: שלשום.

מיכאל איתן: אבל אני לא מביא אותו לדיון, אני מתחייב שאני גם לא אביא אותו לדיון, אלא מה?

מיכאל איתן: אני שומע את האוירה כאן – אמרתי מהתחלה: אני לא הולך כאן על משהו שיכול לעבור ברוב ובמיעוט.

מיכאל איתן: אני צריך ללכת על משהו עם קונצנזוס, אבל אני הולך להיגיון שלכם.

מיכאל איתן: הרי אני אומר היום – אם אנחנו משתחררים מהיומיים האלה, אז יכול להיות שבעוד 20 יום יחליטו שכדאי להתחיל להתניע.

ראובן ריבלין: אולי הנשיא ירצה.

מיכאל איתן: אני לא מדבר על קצב הדיון.

סאלח טריף: האם אתה מוכן לקבל את ההצעה, ואם זה יהיה אפשרי...

מיכאל איתן: אני מוכן לעשות דבר אחר.

מיכאל איתן: יש לי הצעה שאולי תפתור.

סאלח טריף: מיקי, שאם הנסיבות יחייבו דיון נוסף בוועדה, שהוועדה תחליט – ברשות יושב-ראש הכנסת –

מיכאל איתן: אבל יש לי הצעה – אם אפשר לבטל את ההנחה.

מיכאל איתן: אני אמשוך חזרה, שזה לא יהיה מונח, ואז אם תיווצר סיטואציה שהוועדה תרצה, אני אניח מחדש ואז היא תיכנס שוב ליומיים.

סאלח טריף: אפשר לבדוק עם צבי?

צבי ענבר: ראשית, הנושא של חזרה בדיוק לא מוגדר אולי בתקנון – אני לא זוכר שהוא מוגדר – אבל ברור הדבר שכל חבר כנסת יכול להגיד: אני חוזר בי מהנחת החוק, על-ידי הודעה למליאה.

ראובן ריבלין: אנחנו נמליץ בפניו – זו לא החלטה משפטית, זו החלטה פוליטית.

ראובן ריבלין: אנחנו צריכים למצוא פתרון.

ראובן ריבלין: אנחנו נמליץ בפני מיקי איתן.

סאלח טריף: הוא מוכן.

ראובן ריבלין: אם מיקי לא כועס שאני מדבר, סימן שהוא מסכים.

ראובן ריבלין: אנחנו נמליץ בפני חבר הכנסת איתן- אנחנו מבינים את חשיבות הנושא שהוא לקונה אמיתית.

ראובן ריבלין: אנחנו נבקש ממנו למשוך את זה וברגע שייווצר צורך, הוועדה תתכנס.

רחבעם זאבי: אתה סותר את עצמך, כי החוק הזה ייכנס לתוקף רק בכנסת הבאה.

סאלח טריף: לא, יש חלק של הכנסת הזאת.

ראובן ריבלין: אולי הנשיא יבקש.

ראובן ריבלין: אם הנשיא יבקש, זה בהחלט בסדר.

סאלח טריף: רובי, זו החלטה שמיקי איתן רוצה אותה ואני חושב שהיא תתאפשר.

סאלח טריף: כאן ההחלטה ברורה – למשוך את החוק.

מיכאל איתן: איך אני מושך את ההנחה?

סאלח טריף: ולהגיד לו – ברוח ההחלטה שהתקבלה בוועדת הכנסת.

ראובן ריבלין: זה לא עניין משפטי, זה עניין פוליטי.

ראובן ריבלין: אנחנו מבקשים ממיקי איתן למשוך וברגע שיתעורר צורך, הוא מיד יכריז והוועדה תתכנס.

מיכאל איתן: רק שיהיה חלק שני להחלטה – מיכאל איתן מושך את הצעת החוק, ואם ייווצר צורך, הוא יחזור לוועדה לבקש שחרור מחובת הנחה.

סאלח טריף: תודה רבה, הישיבה נעולה.